ਮੈਲਬਰਨ, 1 ਮਾਰਚ
ਬ੍ਰਾਜ਼ੀਲ ਤੇ ਆਸਟਰੇਲੀਆ ਨੇ ਵਿਸ਼ਵ ਦੇ ਦੂਜੇ ਸਭ ਤੋਂ ਵੱਡੇ ਖੰਡ ਉਤਪਾਦਕ ਭਾਰਤ ਖ਼ਿਲਾਫ਼ ਵਿਸ਼ਵ ਵਪਾਰ ਸੰਸਥਾ (ਡਬਲਿਊਟੀਓ) ਵਿੱਚ ਸ਼ਿਕਾਇਤ ਕੀਤੀ ਹੈ। ਸ਼ਿਕਾਇਤ ਵਿੱਚ ਕਿਹਾ ਗਿਆ ਹੈ ਕਿ ਭਾਰਤ ਵੱਲੋਂ ਕਿਸਾਨਾਂ ਨੂੰ ਖੰਡ ’ਤੇ ਸਬਸਿਡੀ ਦਿੱਤੇ ਜਾਣ ਕਰਕੇ ਜਿੱਥੇ ਆਲਮੀ ਪੱਧਰ ’ਤੇ ਕੀਮਤਾਂ ਅਸਰਅੰਦਾਜ਼ ਹੋਈਆਂ ਹਨ, ਉਥੇ ਬਾਜ਼ਾਰ ਵਿੱਚ ਖੰਡ ਨਾਲ ਤੂੜੇ ਗਏ ਹਨ। ਆਸਟਰੇਲੀਅਨ ਸਰਕਾਰ ਨੇ ਪਿਛਲੇ ਸਾਲ ਨਵੰਬਰ ਵਿੱਚ ਵੀ ਡਬਲਿਊਟੀਓ ਕੋਲ ਅਜਿਹਾ ਹੀ ਵਿਰੋਧ ਦਰਜ ਕੀਤਾ ਸੀ। ਆਸਟਰੇਲੀਆ ਦੇ ਵਣਜ, ਸੈਰ-ਸਪਾਟਾ ਤੇ ਨਿਵੇਸ਼ ਮੰਤਰੀ ਸਿਮੋਨ ਬਰਮਿੰਘਮ ਨੇ ਕਿਹਾ ਕਿ ਭਾਰਤ ਵੱਲੋਂ ਖੰਡ ’ਤੇ ਦਿੱਤੀ ਜਾਂਦੀ ਸਬਸਿਡੀ ਦਾ ਪ੍ਰਬੰਧ ਡਬਲਿਊਟੀਓ ਨੇਮਾਂ ਦੇ ਖ਼ਿਲਾਫ਼ ਹੈ ਤੇ ਇਸ ਨਾਲ ਆਲਮੀ ਖੰਡ ਬਾਜ਼ਾਰ ਮਾਲ ਨਾਲ ਤੂੜੇ ਗਏ ਹਨ। ਬਰਮਿੰਘਮ ਨੇ ਕਿਹਾ, ‘ਇਸ ਨਾਲ ਗੰਨਾ ਕਾਸ਼ਤਕਾਰਾਂ ਤੇ ਖੰਡ ਮਿੱਲਾਂ, ਫਿਰ ਚਾਹੇ ਉਹ ਆਸਟਰੇਲੀਆ, ਬ੍ਰਾਜ਼ੀਲ ਜਾਂ ਕਿਸੇ ਹੋਰ ਮੁਲਕ ਦੀਆਂ ਹੋਣ, ਦੇ ਹਿੱਤਾਂ ਨੂੰ ਸੱਟ ਪੁੱਜੀ ਹੈ। ਮੰਤਰੀ ਨੇ ਕਿਹਾ ਕਿ ਉੁਨ੍ਹਾਂ ਕੋਲ ਬ੍ਰਾ਼ਜ਼ੀਲ ਨਾਲ ਮਿਲ ਕੇ ਡਬਲਿਊਟੀਓ ਨੂੰ ਸ਼ਿਕਾਇਤ ਕਰਨ ਤੋਂ ਛੁੱਟ ਕੋਈ ਹੋਰ ਬਦਲ ਮੌਜੂਦ ਨਹੀਂ ਸੀ। ਉਨ੍ਹਾਂ ਕਿਹਾ ਕਿ ਆਸਟਰੇਲੀਆ ਦੀ ਲਿਬਰਲ ਸਰਕਾਰ ਇਸ ਮੁੱਦੇ ’ਤੇ ਆਪਣੀ ਖੰਡ ਸਨਅਤ ਨਾਲ ਡਟ ਕੇ ਖੜੀ ਹੈ। ਉਨ੍ਹਾਂ ਕਿਹਾ ਕਿ ਆਸਟਰੇਲੀਆ ਦੇ ਭਾਰਤ ਨਾਲ ਆਰਥਿਕ ਤੇ ਰਣਨੀਤਕ ਪੱਖੋਂ ਨਿੱਘੇ ਸਬੰਧ ਹਨ, ਪਰ ਨੇੜਲੇ ਦੋਸਤ ਤੇ ਭਾਈਵਾਲ ਵਣਜ ਨਾਲ ਸਬੰਧਤ ਮੁੱਦਿਆਂ ਦੇ ਹੱਲ ਲਈ ਡਬਲਿਊਟੀਓ ਕੋਲ ਜਾ ਸਕਦੇ ਹਨ। ਉਂਜ ਬਰਮਿੰਘਮ ਨੇ ਕਿਹਾ ਕਿ ਆਸਟਰੇਲੀਆ ਦੀ ਖੰਡ ਸਨਅਤ ਬਰਾਮਦ ’ਤੇ ਨਿਰਭਰ ਕਰਦੀ ਹੈ ਤੇ ਮੁਲਕ ਦੀ 85 ਫੀਸਦ ਖੰਡ ਆਲਮੀ ਮਾਰਕੀਟ ਵਿੱਚ ਜਾਂਦੀ ਹੈ।

ਡਬਲਿਊਟੀਓ ਕੀ ਹੈ?
ਵਰਲਡ ਟਰੇਡ ਆਰਗੇਨਾਈਜ਼ੇਸ਼ਨ (ਡਬਲਯੂ.ਟੀ.ਓ.) ਇੱਕ ਅੰਤਰਰਾਸ਼ਟਰੀ ਸੰਸਥਾ ਹੈ ਜੋ ਦੇਸ਼ਾਂ ਵਿੱਚ ਵਿਸ਼ਵ ਵਪਾਰ ਲਈ ਨਿਯਮਾਂ ਦੀ ਨਿਗਰਾਨੀ ਕਰਦੀ ਹੈ। ਇਹ 1995 ਵਿੱਚ ਬਣਾਇਆ ਗਿਆ ਸੀ ਅਤੇ ਦੂਜੇ ਵਿਸ਼ਵ ਯੁੱਧ ਦੇ ਮੱਦੇਨਜ਼ਰ ਬਣਾਏ ਗਏ ਟੈਰਿਫ ਅਤੇ ਵਪਾਰ (GATT) ਬਾਰੇ ਜਨਰਲ ਸਮਝੌਤੇ ਨੂੰ ਛੱਡ ਦਿੱਤਾ ਗਿਆ ਸੀ। ਡਬਲਯੂ.ਟੀ.ਓ. ਦਾ ਮੁੱਖ ਕੰਮ ਇਹ ਯਕੀਨੀ ਬਣਾਉਣਾ ਹੈ ਕਿ ਗਲੋਬਲ ਵਪਾਰ ਸੁਚਾਰੂ, ਅਨੁਮਾਨਿਤ ਅਤੇ ਸੁਤੰਤਰ ਤੌਰ 'ਤੇ ਚੱਲੇ।